ກະຊວງອຸດສາຫະກຳ ແລະ ການຄ້າ ກົມສົ່ງເສີມວິສາຫະກິດຂະໜາດນ້ອຍ ແລະ ກາງ ຮ່ວມມືກັບ PM Group ໄດ້ມີໂຄງການ ທຶນສົມທົບ ເພື່ອສົ່ງເສີມທຸລະກິດ Business Assistance Facility (ທສທ ຫຼື BAF) ເຊິ່ງມີຈຸດປະສົງເພື່ອສົ່ງເສີມຄວາມຫຼາກຫຼາຍຂອງເສດຖະກິດ ແລະ ເພີ່ມຂີດໝາຍຄວາມສາມາດໃນການແຂງຂັນດ້ານການຄ້າ, ເພື່ອຊ່ວຍຜູ້ຜະລິດ ແລະ ຜູ້ປະກອບກິດຈະການພາກເອກະຊົນໃນ ສປປ ລາວ ໃຫ້ຂະຫຍາຍຕົວດ້ວຍການພັດທະນາ ພ້ອມທັງຊ່ວຍບໍລິສັດ, ຜູ້ຜະລິດສິນຄ້າ ສະໜອງດ້ານການບໍລິການພາກເອກະຊົນເຊັ່ນ ຂະແໜ່ງການທ່ອງທ່ຽວ, ຫັດຖະກຳ, ທຸລະກິດກະສິກຳ, ເຟີນີເຈີ, ກາເຟ, ທີ່ປຶກສາດ້ານທຸລະກິດ ແລະ ບັນດາສະມາຄົມນັກທຸລະກິດຂອງລາວ ໃນການສ້າງແຜນການຂະຫຍາຍທຸລະກິດ ແລະ ຈັດງົບປະມານ ທີ່ເປັນເອກະພາບຕາມຄວາມເໝາະສົມ.
ກິດຈະກຳຕ່າງໆທີ່ ທສທ ສົ່ງເສີມມີຄື ການສ້າງແຜນເພື່ອເພີ່ມການຜະລິດສິນຄ້າ ແລະ ການສົ່ງອອກ, ການຄຸ້ມຄອງບໍລິຫານທຸລະກິດ, ການຜະລິດສິນຄ່າ, ການສຳຫຼວດຕະຫຼາດ, ຄົ້ນຄວ້າ, ປັບປຸງ, ທົດສອບຜະລິດຕະພັນ, ເຂົ້າຮ່ວມງານວາງສະແດງສິນຄ້າ, ການໂຄສະນາ ແລະ ສົ່ງເສີມສິນຄ້າສົ່ງອອກຕ່າງປະເທດ ແລະ ຕະຫຼາດພາຍໃນ.